17 ຄົນເສຍຊີວິດ ໃນການໂຈມຕີ ທີ່ອີຣັກ
ມີຢ່າງນ້ອຍ 17 ຄົນ ເສຍຊີວິດ ແລະອີກ 20 ກວ່າຄົນໄດ້ຮັບບາດເຈັບ ໃນການໂຈມຕີທີ່ແຂວງ Diyala
ພວກຫົວຮຸນແຮງອີຣັກໄດ້ສະແດງໃຫ້ຮູ້ເຖິງການມີໜ້າຂອງພວກເຂົາເຈົ້າ ຢູ່ໃນເຂດພາກຕາ ເວັນອອກສຽງເໜືອຂອງປະເທດ ໂດຍໄດ້ສັງຫານຢ່າງນ້ອຍ 17 ຄົນໃນການໂຈມຕີ 2 ຄັ້ງ ທີ່ມີຂຶ້ນຢູ່ຄົນລະບ່ອນ ເຈົ້າໜ້າທີ່ທີ່ແຂວງ Diyala ກ່າວວ່າ ລົດລະເບີດຄັນນຶ່ງ ໄດ້ແຕກຂຶ້ນໃນຕອນເຊົ້າຂອງວັນ ພະຫັດມື້ນີ້ ຂະນະທີ່ພວກໄປຊື້ເຄື່ອງຊື້ຂອງ ເລີ່ມໄປເຖິງຕະຫຼາດແຫ່ງນຶ່ງທີ່ເມືອງ Khalis ປະມານ 80 ຫຼັກກິໂລແມັດຢູ່ທາງເໜືອຂອງນະຄອນຫຼວງແບັກແດັດ ເຫດລະເບີດທີ່ວ່ານີ້ ເຮັດໃຫ້ມີຜູ້ເສຍຊີວິດ 10 ຄົນແລະໄດ້ຮັບບາດເຈັບອີກ 20 ກວ່າຄົນ ໃນການໂຈມຕີຢູ່ອີກບ່ອນນຶ່ງທີ່ເມືອງ Diyala ນັ້ນພວກມືປືນໄດ້ສັງຫານຢ່າງນ້ອຍ 7 ຄົນ ຮວມທັງຜູ້ບັນຊາການຢ່າງນ້ອຍຄົນນຶ່ງຂອງກຸ່ມ Sahwa ຫຼືສະພາປຸກລະດົມໃຫ້ຕື່ນໂຕຊຶ່ງ ເປັນກຸ່ມທະຫານບ້ານຕໍ່ຕ້ານພວກກໍ່ການຮ້າຍອາລກາຍດານັ້ນ ໃນອີກດ້ານນຶ່ງ ຮອງປະທານາທິບໍດີສະຫະລັດ ທ່ານ Joe Biden ໄດ້ພົບປະກັບພວກຜູ້ ນຳຂອງອີຣັກທີ່ນະຄອນຫຼວງແບັກແດັດໃນສັບປະດານີ້ ເພື່ອເຈລະຈາຫາລືກ່ອນການຖອນ ທະຫານອະເມຣິກັນຂັ້ນສຸດທ້າຍອອກຈາກອີຣັກ ໃນລະຫວ່າງການພົບປະກັບນາຍົກລັດຖະມົນຕີ Nouri al-Maliki ໃນມື້ວັນພຸດວານນີ້ທ່ານ Biden ກ່າວວ່າ ປະເທດທັງສອງພວມເລີ່ມດຳເນີນການຕາມເສັ້ນທາງໃໝ່ ກອງທັບສະຫະລັດ ຍັງມີທະຫານປະມານ 13,000 ຄົນໃນອີຣັກ ແຕ່ມີກຳນົດທີ່ຈະຖອນ ອອກໄປພາຍໃນທ້າຍເດືອນນີ້ ທ່ານ Biden ກ່າວຕໍ່ທ່ານ Maliki ວ່າ ການເສັດສິ້ນໃນ ການຖອນກຳລັງສະຫະລັດແມ່ນຜົນປະໂຫຍດທີ່ດີທີ່ສຸດສຳລັບທັງສະຫະລັດແລະອີຣັກ